CELEX: 32020D0424(01)
Language: el
Date: 2020-03-25 00:00:00
Title: Απόφαση της Επιτροπής της 25ης Μαρτίου 2020 για την ανάθεση της διαχείρισης των εσόδων του Ταμείου Καινοτομίας στην Ευρωπαϊκή Τράπεζα Επενδύσεων 2020/C 133/05

24.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 133/6
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 25ης Μαρτίου 2020
         για την ανάθεση της διαχείρισης των εσόδων του Ταμείου Καινοτομίας στην Ευρωπαϊκή Τράπεζα Επενδύσεων
         (2020/C 133/05)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 10α παράγραφος 8 τέταρτο εδάφιο,
         Έχοντας υπόψη τον κατ’ εξουσιοδότηση κανονισμό (ΕΕ) 2019/856 της Επιτροπής, της 26ης Φεβρουαρίου 2019, για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του Ταμείου Καινοτομίας (2), και ιδίως το άρθρο 20 παράγραφος 3,
         Έχοντας υπόψη τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (3), και ιδίως το άρθρο 62 παράγραφος 1 στοιχείο γ) σημείο iii),
         Εκτιμώντας τα ακόλουθα:
         
                     (1)
                  
                  
                     Το Ταμείο Καινοτομίας που θεσπίστηκε με το άρθρο 10α παράγραφος 8 της οδηγίας 2003/87/ΕΚ είναι ο διάδοχος του προγράμματος NER 300. Έχουν θεσπιστεί λεπτομερείς κανόνες σχετικά με τη λειτουργία του Ταμείου Καινοτομίας με τον κατ’ εξουσιοδότηση κανονισμό (ΕΕ) 2019/856.
                  
               
                     (2)
                  
                  
                     Το Ταμείο Καινοτομίας πρόκειται, μεταξύ άλλων, να τροφοδοτηθεί με τα έσοδα από τα 450 εκατομμύρια δικαιώματα που αποτιμώνται χρηματικά στο πλαίσιο του κοινού χώρου πλειστηριασμών σύμφωνα με τον κανονισμό (ΕΕ) αριθ. 1031/2010 της Επιτροπής (4). Τα δικαιώματα πρόκειται να τεθούν σταδιακά σε πλειστηριασμό τα επόμενα έτη. Το Ταμείο Καινοτομίας πρόκειται να τροφοδοτηθεί επίσης με μέρος των αδιάθετων στοιχείων ενεργητικού του NER300, τα οποία θα μεταφερθούν σε αυτό.
                  
               
                     (3)
                  
                  
                     Σύμφωνα με το άρθρο 19 παράγραφος 3 του κανονισμού (ΕΕ) 2019/856, τα έσοδα του Ταμείου Καινοτομίας συνιστούν εξωτερικά έσοδα για ειδικό προορισμό κατά την έννοια του άρθρου 21 του κανονισμού (ΕΕ, Ευρατόμ) 2018/1046 («δημοσιονομικός κανονισμός»). Τα έσοδα αυτά θα πρέπει να διοχετεύονται μέσω του προϋπολογισμού της Ένωσης.
                  
               
                     (4)
                  
                  
                     Σύμφωνα με το άρθρο 3 στοιχείο γ) σε συνδυασμό με την αιτιολογική σκέψη 13 του κατ’ εξουσιοδότηση κανονισμού (ΕΕ) 2019/856, η διαχείριση των εσόδων του Ταμείου Καινοτομίας, συμπεριλαμβανομένων των εσόδων από τα δικαιώματα, θα πρέπει να πραγματοποιείται σύμφωνα με τους στόχους της οδηγίας 2003/87/ΕΚ.
                  
               
                     (5)
                  
                  
                     Στην αιτιολογική σκέψη 16 του κατ’ εξουσιοδότηση κανονισμού (ΕΕ) 2019/856 προβλέπεται ότι το Ταμείο Καινοτομίας θα πρέπει να υλοποιείται σύμφωνα με τις αρχές χρηστής δημοσιονομικής διαχείρισης που ορίζονται στον δημοσιονομικό κανονισμό.
                  
               
                     (6)
                  
                  
                     Σύμφωνα με το άρθρο 24 παράγραφος 1 του κανονισμού (ΕΕ) αριθ. 1031/2010 (5), η Ευρωπαϊκή Τράπεζα Επενδύσεων (ΕΤΕπ) είναι ο επιτηρητής πλειστηριασμών για τα δικαιώματα που θα τεθούν σε πλειστηριασμό από το 2021 για το Ταμείο Καινοτομίας, καθώς και για το Ταμείο Εκσυγχρονισμού, το οποίο έχει επίσης συσταθεί με την οδηγία 2003/87/ΕΚ.
                  
               
                     (7)
                  
                  
                     Η ΕΤΕπ διαχειρίζεται τα έσοδα του προγράμματος NER 300. Τα μη χρησιμοποιηθέντα κονδύλια από το ταμείο NER 300, το οποίο διαχειρίζεται επί του παρόντος η ΕΤΕπ, πρόκειται να μεταφερθούν εν μέρει στο Ταμείο Καινοτομίας. Είναι σκόπιμο να εξασφαλιστεί η συνέχεια της επενδυτικής διαδικασίας και να καταστεί δυνατή η βέλτιστη μεταβίβαση των στοιχείων ενεργητικού. Επιπλέον, η ΕΤΕπ, έχοντας συμβάλει στην υλοποίηση του προγράμματος NER 300, απέκτησε πολύτιμη πείρα στην εφαρμογή μιας στρατηγικής διαχείρισης στοιχείων ενεργητικού που λαμβάνει υπόψη τις σχετικές ταμειακές ροές.
                  
               
                     (8)
                  
                  
                     Στην ΕΤΕπ έχει ανατεθεί η διαχείριση των εσόδων του Ταμείου Εκσυγχρονισμού. Η διαχείριση των στοιχείων ενεργητικού του Ταμείου Καινοτομίας και του Ταμείου Εκσυγχρονισμού από τον ίδιο διαχειριστή ενδέχεται να αποφέρει συνέργειες και οικονομίες κλίμακας.
                  
               
                     (9)
                  
                  
                     Ως εκ τούτου, η Επιτροπή προτίθεται να αναθέσει στην ΕΤΕπ τα καθήκοντα που σχετίζονται με τη διαχείριση των εσόδων του Ταμείου Καινοτομίας. Η ανάθεση αυτή υπόκειται στη σύναψη, σύμφωνα με το άρθρο 20 παράγραφος 3 του κατ’ εξουσιοδότηση κανονισμού (ΕΕ) 2019/856, συμφωνίας μεταξύ της Επιτροπής και της ΕΤΕπ με την οποία καθορίζονται οι ειδικοί όροι και προϋποθέσεις βάσει των οποίων η ΕΤΕπ ασκεί τα καθήκοντά της, σύμφωνα με τις αρχές χρηστής δημοσιονομικής διαχείρισης που ορίζονται στον δημοσιονομικό κανονισμό.
                  
               
                     (10)
                  
                  
                     Η εν λόγω συμφωνία θα πρέπει ιδίως να περιλαμβάνει ειδικές διατάξεις όσον αφορά: i) λεπτομερείς κανόνες σχετικά με τη διαδικασία χρηματικής αποτίμησης σύμφωνα με τον κανονισμό (ΕΕ) αριθ. 1031/2010· ii) λεπτομερείς κανόνες σχετικά με τις μεταβιβάσεις κεφαλαίων που θα επιτρέψουν στην Επιτροπή την έγκαιρη υλοποίηση του Ταμείου Καινοτομίας· iii) τον υπολογισμό των τελών διαχείρισης στοιχείων ενεργητικού· iv) τη συχνότητα, το περιεχόμενο και τη μορφή της υποβολής εκθέσεων· v) λογιστικές υποχρεώσεις· vi) την επενδυτική στρατηγική που εφαρμόζεται στη διαχείριση των εσόδων του Ταμείου Καινοτομίας,
                  
               ΑΠΟΦΑΣΙΖΕΙ:
         
            Άρθρο 1
            Ανάθεση της διαχείρισης των εσόδων του Ταμείου Καινοτομίας στην Ευρωπαϊκή Τράπεζα Επενδύσεων
            
               1.   Η διαχείριση των εσόδων του Ταμείου Καινοτομίας ανατίθεται στην Ευρωπαϊκή Τράπεζα Επενδύσεων (ΕΤΕπ), με την επιφύλαξη της σύναψης της συμφωνίας ανάθεσης αρμοδιοτήτων που αναφέρεται στο άρθρο 2.
            
            
               2.   Η ΕΤΕπ αναλαμβάνει τη διαχείριση για τα ακόλουθα έσοδα του Ταμείου Καινοτομίας:
               
                           α)
                        
                        
                           έσοδα από τα δικαιώματα που αποτιμώνται χρηματικά στο πλαίσιο του κοινού χώρου πλειστηριασμών σύμφωνα με τον κανονισμό (ΕΕ) αριθ. 1031/2010·
                        
                     
                           β)
                        
                        
                           τυχόν στοιχεία ενεργητικού που προκύπτουν από τη μεταβίβαση στο Ταμείο Καινοτομίας, συμπεριλαμβανομένων των μη εκταμιευθέντων εσόδων από τη δεύτερη πρόσκληση υποβολής προτάσεων του προγράμματος NER 300.
                        
                     
         
         
            Άρθρο 2
            Συμφωνία ανάθεσης αρμοδιοτήτων
            
               1.   Η Επιτροπή και η ΕΤΕπ συνάπτουν συμφωνία ανάθεσης αρμοδιοτήτων στην οποία καθορίζονται οι ειδικοί όροι και προϋποθέσεις βάσει των οποίων η ΕΤΕπ ασκεί τα καθήκοντά της σχετικά με τη διαχείριση των εσόδων του Ταμείου Καινοτομίας και τη χρηματική αποτίμηση των δικαιωμάτων.
            
            
               2.   Η συμφωνία ανάθεσης αρμοδιοτήτων αντικατοπτρίζει την ανάγκη πλήρους συνεργασίας της Επιτροπής και της ΕΤΕπ σε διαφανή βάση. Θεσπίζει λεπτομερείς κανόνες για τη διασφάλιση της συμμόρφωσής τους με τις αρχές χρηστής δημοσιονομικής διαχείρισης που ορίζονται στον δημοσιονομικό κανονισμό. Επίσης, συμμορφώνονται με τις ισχύουσες διοικητικές συμφωνίες, ιδίως με τη χρηματοδοτική και διοικητική συμφωνία-πλαίσιο μεταξύ της Ευρωπαϊκής Ένωσης και της Ευρωπαϊκής Τράπεζας Επενδύσεων, και με την τριμερή συμφωνία μεταξύ της Ευρωπαϊκής Επιτροπής, του Ευρωπαϊκού Ελεγκτικού Συνεδρίου και της Ευρωπαϊκής Τράπεζας Επενδύσεων.
            
            
               3.   Στη συμφωνία ανάθεσης αρμοδιοτήτων ορίζονται ιδίως:
               
                           α)
                        
                        
                           λεπτομερείς κανόνες σχετικά με τη χρηματική αποτίμηση των δικαιωμάτων σύμφωνα με τον κανονισμό (ΕΕ) αριθ. 1031/2010·
                        
                     
                           β)
                        
                        
                           λεπτομερείς κανόνες σχετικά με τη μεταφορά κεφαλαίων μεταξύ της ΕΤΕπ και της Επιτροπής που επιτρέπουν στην Επιτροπή να αξιοποιεί άμεσα τα έσοδα του Ταμείου Καινοτομίας για την κάλυψη των χρηματοδοτικών αναγκών των έργων·
                        
                     
                           γ)
                        
                        
                           η αμοιβή βάσει του κόστους που οφείλεται στην ΕΤΕπ για τη χρηματική αποτίμηση των δικαιωμάτων και τη διαχείριση των εσόδων του Ταμείου Καινοτομίας, καθώς και τα σχετικά καθήκοντα. Η αμοιβή βάσει του κόστους καθορίζεται με βάση αποδεικτικά έγγραφα που αφορούν τις παρεχόμενες υπηρεσίες·
                        
                     
                           δ)
                        
                        
                           μηνιαία υποβολή εκθέσεων της ΕΤΕπ προς την Επιτροπή, σε μορφότυπο που καθορίζεται από την Επιτροπή. Οι εκθέσεις αυτές παρέχουν τη δυνατότητα στην Επιτροπή να πληροί όλες τις απαιτήσεις για τους σκοπούς της δικής της παρακολούθησης και υποβολής εκθέσεων σύμφωνα με το άρθρο 23 του κατ’ εξουσιοδότηση κανονισμού (ΕΕ) 2019/856·
                        
                     
                           ε)
                        
                        
                           την επενδυτική στρατηγική για τα έσοδα από τα στοιχεία ενεργητικού του Ταμείου Καινοτομίας. Ειδικότερα, i) η επενδυτική στρατηγική επιδιώκει την επίτευξη κατάλληλης απόδοσης που συνάδει με την προστασία της αξίας των εσόδων και επιτρέπει στην ΕΤΕπ να εκπληρώσει πλήρως και ταχέως όλες τις απαιτούμενες εκροές για τον επενδυτικό ορίζοντα του ταμείου· ii) η ΕΤΕπ προτείνει μια επενδυτική στρατηγική, η οποία εγκρίνεται από την Επιτροπή, κατόπιν θετικής σύστασης από τον υπόλογο της Επιτροπής. Η επενδυτική στρατηγική καθορίζεται πριν από την έναρξη των δραστηριοτήτων του Ταμείου Καινοτομίας· iii) η επενδυτική στρατηγική διαμορφώνεται σε συνάρτηση με την προτεινόμενη κατανομή στοιχείων ενεργητικού μεταξύ των κατηγοριών επιλέξιμων επενδύσεων και με πρότασης αναφοράς. Η τελευταία καθορίζεται σύμφωνα με τις ορθές πρακτικές του κλάδου, λαμβανομένων υπόψη του επενδυτικού ορίζοντα, του συνόλου των επιλέξιμων επενδύσεων, των στόχων και του επιπέδου ανοχής κινδύνου για το Ταμείο Καινοτομίας· iv) για να διευκολυνθεί ο καθορισμός της επενδυτικής στρατηγικής, η Επιτροπή παρέχει εκτιμώμενο χρονοδιάγραμμα των χρηματοδοτικών αναγκών που προκύπτουν από τα έργα που πρόκειται να χρηματοδοτηθούν από το Ταμείο Καινοτομίας· v) η ΕΤΕπ επανεξετάζει την επενδυτική στρατηγική τουλάχιστον μία φορά κάθε έτος ή όποτε απαιτείται λόγω αλλαγών στο προφίλ των ταμειακών ροών· vi) η ΕΤΕπ παρουσιάζει ετησίως την επενδυτική στρατηγική και την απόδοση του χαρτοφυλακίου στην Επιτροπή κατόπιν αιτήματος·
                        
                     
                           στ)
                        
                        
                           λεπτομερείς κανόνες σύμφωνα με τους οποίους η ΕΤΕπ υποβάλλει στην Επιτροπή τις ελεγμένες οικονομικές καταστάσεις του Ταμείου Καινοτομίας για κάθε οικονομικό έτος, σύμφωνα με το άρθρο 23 παράγραφος 7 κατ’ εξουσιοδότηση κανονισμού (ΕΕ) 2019/856·
                        
                     
                           ζ)
                        
                        
                           λεπτομερείς κανόνες σύμφωνα με τους οποίους η ΕΤΕπ συνεργάζεται με το Ελεγκτικό Συνέδριο της Ευρωπαϊκής Ένωσης, την Ευρωπαϊκή Υπηρεσία Καταπολέμησης της Απάτης και την Ευρωπαϊκή Εισαγγελία, σύμφωνα με το ενωσιακό δίκαιο.
                        
                     
            
               4.   Η συμφωνία αρχίζει να ισχύει με την υπογραφή της από την Επιτροπή και από την ΕΤΕπ.
            
         
         
            Βρυξέλλες, 25 Μαρτίου 2020.
            
               
                  Για την Επιτροπή
               
               Johannes HAHN
               
                  Μέλος της Επιτροπής
               
            
         
         
            (1)  ΕΕ L 275 της 25.10.2003, σ. 32.
         
            (2)  ΕΕ L 140 της 28.5.2019, σ. 6.
         
            (3)  ΕΕ L 193 της 30.7.2018, σ. 1.
         
            (4)  Κανονισμός (ΕΕ) αριθ. 1031/2010 της Επιτροπής, της 12ης Νοεμβρίου 2010, για τον χρόνο διεξαγωγής, τη διαχείριση και τις λοιπές πτυχές των πλειστηριασμών δικαιωμάτων εκπομπής αερίων θερμοκηπίου κατ’ εφαρμογήν της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης (ΕΕ L 302 της 18.11.2010, σ. 1).
         
            (5)  Κατ’ εξουσιοδότηση κανονισμός (ΕΕ) 2019/1868 της Επιτροπής, της 28ης Αυγούστου 2019, για την τροποποίηση του κανονισμού (ΕΕ) αριθ. 1031/2010 με σκοπό την ευθυγράμμιση των πλειστηριασμών δικαιωμάτων εκπομπής με τους κανόνες του ΣΕΔΕ της ΕΕ για την περίοδο 2021 έως 2030 και με την ταξινόμηση των δικαιωμάτων εκπομπής ως χρηματοδοτικών μέσων σύμφωνα με την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου (ΕΕ L 289 της 8.11.2019, σ. 9.)